Matka teroristu z Londýna prehovorila, čo si myslí o synovom útoku
LONDÝN 28. marca (WebNoviny.sk) – Matka Khalida Masooda, ktorý minulú stredu zabil v centre Londýna štyroch ľudí, uviedla, že ju synov čin šokoval, zarmútil a ohromil.
Preliala more sĺz
"Odkedy som sa dozvedela, že páchateľom je môj syn, preliala som za ľudí, ktorých sa táto udalosť dotkla, more sĺz," napísala vo vyhlásení zverejnenom britskou políciou Masoodova matka Janet Ajaová, ktorá v súčasnosti žije vo vidieckej oblasti Walesu. Dodala, že synove činy neschvaľuje a nezdieľa presvedčenie, ktoré ho k útoku priviedlo.
Britská Metropolitná polícia zatiaľ nemá nijaké dôkazy o tom, že Masood bol v spojení s extrémistickými organizáciami Islamský štát (IS) alebo al-Káida. Informovala o tom spravodajská televízia Sky News. Podľa Metropolitnej polície neexistujú ani dôkazy o tom, že Masood sa zradikalizoval počas pobytu vo väzení v roku 2003.
Útok odsúdila aj manželka
Konanie Masooda odsúdila aj jeho manželka. Podľa vlastných slov ju "zarmútilo a šokovalo". Vyhlásenie Rohey Hydarovej bolo zverejnené v utorok prostredníctvom londýnskej polície.
"Vyjadrujem sústrasť rodinám obetí na životoch a želám skoré uzdravenie všetkým zraneným," uviedla Hydarová. Dodala, že "by chcela požiadať o súkromie pre rodinu, obzvlášť deti, v tomto ťažkom období".
Masood sa narodil ako Adrian Elms
Masood sa narodil v roku 1964 v juhoanglickom grófstve Kent ako Adrian Elms a meno Adrian Ajao prijal po svojom otčimovi, za ktorého sa jeho matka vydala, keď bol dieťaťom. Meno Khalid Masood začal podľa polície používať v roku 2005.
Masood v aute typu SUV najprv zrážal v stredu chodcov na londýnskom Westminsterskom moste a následne sa pokúšal vtrhnúť do areálu britského parlamentu, kde na smrť dobodal policajta. Iní policajti útočníka zastrelili. Pri teroristickom čine prišli o život štyria ľudia a desiatky utrpeli zranenia.